**Þriðji fundur samstarfshóp um gerð stjórnunar- og verndaráætlunar fyrir þjóðgarðinn Snæfellsjökul**

 **10. september 2020 kl. 13:00**

**Fundarmenn**

* Guðbjörg Gunnarsdóttir
* Þórdís Vilhelmína Bragadóttir
* Róbert A. Stefánsson
* Jón Björnsson
* Olga Sædís Aðalsteinsdóttir
* Ásta Hermannsdóttir
* Jónína Herdís Ólafsdóttir

Fjarverandi

* Sæmundur Kristjánsson
* Linda Björk Hallgrímsdóttir

**Dagskrá:**

1. Farið yfir hagsmunaaðilagreiningu.
2. Staða vinnunnar

**Fundarefni:**

1. **Hagsmunaaðilagreining**
* Guðbjörg kynnti hagsmunaaðilagreininguna sem hún hafði sent fundarmönnum fyrir fundinn og fór yfir hvernig hún var unnin.
* Farið var yfir fyrirkomulag funda með hagsmunaaðilum. Um er að ræða hugarflugsfundi þar sem stefna þjóðgarðsins næstu 10 ára er mótuð. Miðað við núverandi hópaskiptingu þá yrðu þetta of margir fundir. Þurfum að fækka hópunum. Rætt var um að gott væri að fá sem flesta inn á fund til að fá sem fjölbreyttastar hugmyndir. Jafnvel blanda saman mismunandi aðilum til að fá sem fjörugasta umræðu.
* Umræða fór fram um að hafa fundafyrirkomulagið þannig að boðið sé á fundina út frá fundarefni sem ákvarðist út frá efnistökum fyrirhugaðar stjórnunar- og verndaráætlunar í stað þess að boða einstaka hópa á fund. Hagsmunaraðilar eru þá boðaðir sérstaklega inn á fundinn en þeir að öðru leiti opnir. Aðrir áhugasamir hafi þá einnig tækifæri til að mæta og koma sínum sjónarmiðum á framfæri til að fá sem fjölbreyttasta sýn á málið.
* Skoðaðir voru möguleikar á að einstaka hópar eins og viðbragðsaðilar eða sveitarfélög yrðu boðaðir á fjarfund til að ræða ákveðið málefni. Hafa þá snertifundi með öðrum hópum.
* Hópar sem þyrfti að halda snertifundi með væru íbúar, skólar og ferðaþjónustan (fyrirtæki og áhugafélög saman). Skoða að bjóða upp á fund á Snæfellsnesi og Reykjavík með ferðaþjónustuaðilum.
* Rætt var um að halda íbúafund á Snæfellsnesi 24. október 2020. Rætt var um mismunandi leiðir til að virkja þátttöku heimamanna, einkum þeirra sem búa lengra frá, og hvort hægt væri að tengja fundinn öðrum viðburðum til að virkja sem flesta.
* Skipuleggja þyrfti fundinn í kringum Covid19. Ekki vitað hvaða sóttvarnarráðstafanir verða í gildi. Skoða möguleika á að streyma fundinum. Myndi gefa fleirum möguleika á að taka þátt óháð sóttvarnarráðstöfunum og búsetu á nesinu. Gefa fólki tækifæri að senda inn athugasemdir og spurningar.
* Rætt var um möguleika á að tengja íbúafund við stækkun þjóðgarðsins.
* Varðandi röðun funda er stefnt að því að funda fyrst með íbúum og skólum til að fá sýn almennings og síðan með öðrum aðilum eins og ferðaþjónustunni. Þessir fundir þurfa að fara fram áður en vinna við 3. kafla hefst. Fundir með viðbragðsaðilum og vísindamönnum gætu farið fram óháð öðrum fundum þar sem um sértækt efni er að ræða á þeim fundum. Getur þess vegna farið fram eftir að vinna við 3. kaflann hefst.
* Rætt var lauslega um þann möguleika á að senda út skoðana/viðhorfakannanir ef ekki reynist hægt að funda og fjármagn væri fyrir hendi.
* Kanna þarf hvaða fjármagn er fyrir hendi til að halda fundina.
1. **Staðan**

Guðbjörg sýndi drög að áætluninni sem hún er búin með, þ.e. 1. kafla og er hún byrjuð á 2. kafla. Þegar ný reglugerð tekur gildi þá þarf að breyta hluta af 1 kafla. Þetta er því ekki endanlegur texti.

Dagskrá lokið 14:25.